### NN 155/2025 (23.12.2025.), Pravilnik o uvjetima osnivanja, poslovanja i izvještavanja podružnice UAIF-a iz treće države u Republici Hrvatskoj

HRVATSKA AGENCIJA ZA NADZOR FINANCIJSKIH USLUGA

2336

Na temelju članka 12. stavka 5. i članka 136.a stavka 9. Zakona o alternativnim investicijskim fondovima (»Narodne novine« broj 21/18, 126/19, 110/21, 83/23 i 152/24; dalje: Zakon), Hrvatska agencija za nadzor financijskih usluga na sjednici Upravnog vijeća održanoj 18. prosinca 2025. godine donosi

PRAVILNIK

O UVJETIMA OSNIVANJA, POSLOVANJA I IZVJEŠTAVANJA PODRUŽNICE UAIF-a IZ TREĆE DRŽAVE U REPUBLICI HRVATSKOJ

UVODNE ODREDBE

Članak 1.

Ovim Pravilnikom se uređuju:

a) zahtjevi za podružnicu UAIF-a iz treće države koja na području Republike Hrvatske obavlja poslove upravljanja AIF-om,

b) struktura, sadržaj, način i rokovi dostave izvještaja koje je ta podružnica obvezna sastavljati za potrebe Hrvatske agencije za nadzor financijskih usluga,

c) dokumentacija koja se prilaže uz zahtjev za izdavanje odobrenja za rad podružnici UAIF-a iz treće države,

d) sadržaj poslovnog plana te podružnice.

ZNAČENJE POJEDINIH POJMOVA

Članak 2.

Pojedini pojmovi, u smislu ovoga Pravilnika, imaju sljedeće značenje:

1. Hanfa je Hrvatska agencija za nadzor financijskih usluga.

2. Zakon je Zakon o alternativnim investicijskim fondovima (»Narodne novine« broj 21/18, 126/19, 110/21, 83/23 i 152/24)

3. UAIF iz treće države je pravna osoba sa sjedištem u trećoj državi koja, na temelju odobrenja nadležnog tijela treće države, obavlja djelatnost upravljanja jednim ili s više AIFova

4. Podružnica je mjesto poslovanja koje UAIF iz treće države ima u Republici Hrvatskoj, nema pravnu osobnost i obavlja poslove upravljanja AIF-om za koje je UAIF iz treće države dobio odobrenje za rad.

OSNIVANJE PODRUŽNICE

Članak 3.

(1) UAIF iz treće države koji namjerava osnovati podružnicu na području Republike Hrvatske dužan je dobiti odobrenje za rad podružnice od Hanfe.

(2) Hanfa će prije odlučivanja o zahtjevu za izdavanje odobrenja za rad podružnice provjeriti ima li:

1. Republika Hrvatska s trećom državom sklopljen sporazum koji je u potpunosti u skladu sa standardima utvrđenim u članku 26. Modela konvencije o porezu na dohodak i imovinu OECD-a te koji osigurava djelotvornu razmjenu podataka u poreznim stvarima, uključujući, ako postoje, multilateralne porezne sporazume

2. Hanfa s nadležnim tijelom treće države sklopljen sporazum o suradnji koji uključuje odredbe o razmjeni podataka za potrebe zaštite ulagatelja i potencijalnih ulagatelja AIF-a

3. UAIF otvorene račune specifične za djelatnost koju obavlja.

UPRAVLJANJE PODRUŽNICOM

Članak 4.

(1) UAIF iz treće države dužan je imenovati najmanje jednu osobu odgovornu za upravljanje podružnicom (dalje u tekstu: upravitelj podružnice).

(2) Upraviteljem podružnice može biti imenovana samo osoba koja je dobila odobrenje Hanfe za obavljanje funkcije upravitelja podružnice.

(3) Zahtjev za izdavanje odobrenja iz stavka 2. ovog članka podnosi UAIF iz treće države.

(4) Upravitelj podružnice mora ispunjavati uvjete za članstvo u upravi UAIF-a iz članaka 42. i 43. Zakona, kao i pravilnika o uvjetima za člana uprave UAIF-a iz članka 42. stavka 10. Zakona.

OBAVJEŠTAVANJE HANFE

Članak 5.

(1) Upravitelj podružnice dužan je bez odgode, u pisanom obliku, obavijestiti Hanfu ako nastanu okolnosti u kojima odobrenje za rad podružnice prestaje važiti ili ako se pojave razlozi za ukidanje odobrenja za rad podružnice ili razlozi za ukidanje odobrenja za upravljanje fondom.

(2) Podružnica je dužna na zahtjev Hanfe dostaviti izvješća i informacije koje Hanfa smatra potrebnima za sveobuhvatno praćenje poslovanja podružnice i provođenje nadzora te za izvršavanje ostalih zadataka iz svoje nadležnosti.

(3) Hanfa je ovlaštena od UAIF-a iz treće države zahtijevati periodičke izvještaje o aktivnostima podružnice.

Članak 6.

UAIF iz treće države dužan je bez odgode obavijestiti Hanfu:

1. ako se financijsko stanje UAIF-a promijeni tako da se potrebna imovina smanji ispod razine propisane člankom 136.a stavkom 2. točkama 6. i 7. Zakona,

2. ako je prema UAIF-u ili prema nekoj njegovoj podružnici nadležno tijelo poduzelo nadzorne mjere, a koje bi mogle utjecati na poslovanje podružnice u Republici Hrvatskoj,

3. o planiranom otvaranju, preseljenju, zatvaranju ili privremenom prestanku podružnice, odnosno drugim organizacijskim promjenama.

NADZORNI IZVJEŠTAJI PODRUŽNICA

Članak 7.

(1) Podružnica UAIF-a iz treće države dužna je sastaviti financijske izvještaje koji su propisani u pravilniku koji regulira sastavljanje, dostavu i objavljivanje polugodišnjih i godišnjih financijskih izvještaja UAIF-a u dijelovima koji su primjenjivi na istu, s time da je obvezna minimalno dostaviti Hanfi podatke o ostvarenim prihodima podružnice od upravljanja AIF-ovima (naknada za upravljanje, naknada za izlaz, naknada za uspješnost) i rashode podružnice od upravljanja AIF-ovima (transakcijski troškovi, troškovi promidžbe, troškovi prodajnih zastupnika te ostali troškovi od upravljanja fondom).

(2) Podaci iz stavka 1. ovoga članka dostavljaju se na način i u rokovima kako je propisano pravilnikom koji regulira sastavljanje, dostavu i objavljivanje godišnjih financijskih izvještaja UAIF-a.

ZAHTJEV ZA IZDAVANJE ODOBRENJA
 ZA RAD PODRUŽNICE

Članak 8.

(1) UAIF iz treće države može na području Republike Hrvatske osnovati podružnicu ako dobije odobrenje Hanfe za rad podružnice u skladu s odredbama članka 136.a Zakona.

(2) Zahtjev za izdavanje odobrenja za rad podružnice podnosi uprava UAIF-a a iz treće države.

(3) Zahtjev mora sadržavati podatke iz članka 136.a stavka 3. Zakona, odnosno:

1. naznaku tijela nadležnog za nadzor UAIF-a u trećoj državi, te, ako je za nadzor odgovorno više tijela, detalje o njihovim područjima nadležnosti,

2. podatak o kapitalu koji je na raspolaganju u podružnici i dokaz o tome da su navedena sredstva izdvojena za rad podružnice, kao dokaz o ispunjenju uvjeta iz članka 136.a stavka 2. točaka 5. i 6. Zakona

3. izjavu UAIF-a iz treće države o tome da podružnica ima ustrojene sve mehanizme koji osiguravaju ispunjavanje organizacijskih zahtjeva za poslove upravljanja AIF-om propisanih člankom 53. Zakona

4. izjavu UAIF-a iz treće države da će njegova podružnica u Republici Hrvatskoj voditi svu dokumentaciju nastalu za vrijeme poslovanja u Republici Hrvatskoj na hrvatskom jeziku i pohranjivati je u sjedištu podružnice, i da će se poslovanje podružnice voditi na hrvatskom jeziku

5. zahtjev za izdavanje odobrenja za upravitelja podružnice,

6. poslovni plan podružnice UAIF-a iz treće države koji mora sadržavati informacije o planiranim aktivnostima podružnice za sljedećih pet godina, uključujući:

a) prikaz i detaljno objašnjenje održivosti poslovnog modela, identifikaciju faktora poslovnih i pravnih rizika, uključujući rizike pranja novca i financiranja terorizma te objašnjenje kako će UAIF upravljati tim rizicima

b) opis strategije UAIF-a u odnosu na podružnicu, uključujući i strateške ciljeve i prednosti te razloge osnivanja podružnice

c) predviđenu visinu troškova osnivanja podružnice, organizacijskih troškova i troškova poslovanja te izvore financiranja ovih troškova

d) projekcije imovine, obveza i rezultata poslovanja podružnice za sljedećih pet godina

e) opis uspostavljenih investicijskih politika UAIF-a koje će se provoditi u podružnici

f) popis AIF-ova kojima će UIAF putem podružnice upravljati u okviru svog poslovanja i opis njihovih temeljnih karakteristika,

g) opis planiranih mjera, strategija i politika upravljanja rizicima i provođenja revizije koje će biti uspostavljene u podružnici

7. dokaz o plaćenoj naknadi.

(4) Hanfa može zatražiti i drugu dokumentaciju osim one propisane ovim Pravilnikom kao i dodatna objašnjenja kada je to potrebno radi provjere jesu li ispunjeni svi uvjeti potrebni za izdavanje odobrenja za rad podružnice.

DOSTAVA ZAHTJEVA I DOKUMENTACIJE
 ELEKTRONIČKIM PUTEM

Članak 9.

(1) Zahtjeve i dokumentaciju iz ovoga Pravilnika podnositelji mogu dostaviti Hanfi na način i u skladu s Tehničkom uputom za korištenje sustava za dostavu podataka u elektroničkom obliku Hrvatske agencije za nadzor financijskih usluga.

(2) Kada se zahtjevi i dokumentacija dostavljaju elektroničkim putem smatra se da je UAIF dostavio dokumentaciju propisanu ovim Pravilnikom u trenutku kada je dokumentacija zabilježena na poslužitelju za slanje takve dokumentacije.

ZAVRŠNA ODREDBA

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-02/04

Urbroj: 326-01-70-72-25-3

Zagreb, 18. prosinca 2025.

Zamjenica
 predsjednika Upravnog vijeća
 Anamarija Staničić, v. r.